***13.07.2020 ж. сағ.21.50 жоба,*** *Үкіметтің 2020 жылғы 14 шілдедегі отырысына Ұлттық Банк Төрағасы*

*Е. Досаевтың баяндамасы*

**Құрметті Асқар Ұзақбайұлы!**

Ағымдағы жылғы 10 шілдедегі Үкіметтің кеңейтілген отырысында Мемлекет басшысының берген тапсырмаларын іске асыру мақсатында Ұлттық Банк келесі бағыттар бойынша шаралар қабылдайды.

*(2-слайд. Тиімді ақша-кредит саясатын іске асыру және экономиканы қалпына келтіру)*

**Бірінші** – 2020 жылы **инфляцияны 8-8,5%** дәліз шегінде ұстап тұруға бағытталған **ақша-кредит саясатын жүргізу**. Ол үшін Ұлттық Банк қолда бар құралдарды пайдаланатын болады.

Сонымен қатар, Мемлекет басшысының монетарлық емес инфляцияны төмендету тапсырмасын орындау мақсатында нарықтарды тауарлармен толтыру, жеткізу тізбегін оңтайландыру және алыпсатарлыққа жол бермеу жолымен **Үкімет пен жергілікті атқарушы органдар тарапынан импортқа тәуелділікті азайту** бойынша шаралар қабылдау қажет. Бұл ақша-кредит саясатын іске асырудың тиімділігін арттыруға мүмкіндік береді.

**Екінші** – бұдан бұрын қабылданған дағдарысқа қарсы шаралар мен жаңа бастамалардың негізінде **экономиканы қалпына келтіруге қатысу**.

Ұлттық Банк пен Қаржы нарығын реттеу және дамыту агенттік *(бұдан әрі - Агенттік)* Үкіметпен бірлесіп ағымдағы жылғы шілденің соңына дейін әлеуметтік-экономикалық ахуал нашарлаған жағдайға **салаларды қолдаудың қосымша шаралар топтамасын** дайындайды.

Мемлекет басшысының дағдарысқа қарсы бастамаларының шеңберінде Агенттік пен Ұлттық Банк пруденциялық реттеу шаралары мен мемлекеттік бағдарламаларды қаржыландыру арқылы **экономиканы кредиттеуді ынталандыруды** жалғастырады.

*(3-слайд. Қаржы нарығын дамыту және қаржылық тұрақтылықты қамтамасыз ету)*

**Үшінші – экономикалық белсенділікті қолдау үшін қаржы нарығын дамыту.**

**Инвесторларды тарту** үшін **кірістілік қисығын құру** бойыншажұмыс жалғасады. Ол үшін Қаржы министрлігімен бірлесіп **2020 жылы 1 жылдан 3 жылға дейінгі** секторда және **2021-2022 жылдары 1 жылдан 5 жылға дейінгі** секторда **мемлекеттік бағалы қағаздарды** **(МБҚ) шығару** қамтамасыз етілетін болады. 2020 жылдың соңына дейін тұрақты негізде **1 трлн теңгеге дейінгі көлемде** қысқа мерзімді **қағаздарды** шығарумен МБҚ-ны шығару кестесіне тиісті өзгерістер енгізілді.

Бұл **Қазақстанның мемлекеттік бағалы қағаздарын облигациялардың халықаралық индекстеріне енгізу** жұмысын жалғастыруға мүмкіндік береді.

**Қор нарығын** экономикаға инвестициялар тартудың маңызды көзі ретінде одан әрі **дамыту** үшін Агенттік Ұлттық Банкпен және Үкіметпен бірлесіп, оның артта қалу проблемалары мен себептеріне талдау жүргізеді, соның негізінде **қор нарығын** одан әрі **дамыту,** оның ішінде оны Астана Халықаралық Қаржы Орталығының әлеуеті мен инфрақұрылымын пайдалана отырып, халықаралық капитал нарықтарымен ықпалдастыру жөнінде **кешенді ұсыныстар** дайындайды

**Төртінші – жүйелік тәуекелдердің жиналуын болдырмау үшін қаржылық тұрақтылықты қамтамасыз ету.**

Экономикалық айналымға жұмыс істемейтін активтерді тарту үшін **Проблемалық кредиттер қорының** **мүлкін сату** бойынша жұмыс жүргізіледі, бұл **жұмыс істемейтін активтердің тиімді нарығын** құруға мүмкіндік береді.

Жүйелік тәуекелдерді азайту мақсатында Агенттік Ұлттық Банкпен бірлесіп банк жүйесі **активтерінің сапасын** (AQR) **ұдайы негізде бағалау** үшін ұсыныстар дайындайды.

**Назарларыңызға рақмет!**